Eskom: Talle opwekkers steeds buite werking(Argieffoto: ANA) Eskom het weer eens ŉ beroep op Suid-Afrikaners gedoen om krag spaarsamig te gebruik, aangesien die stelsel steeds onder druk is. Eskom het die afgelope twee weke nog nie weer beurtkrag ingestel nie, maar het reeds Maandag gewaarsku dat die bykomende druk op die stelsel kan veroorsaak dat die kragreus nie aan die vraag na krag tydens spitstye sal kan voldoen nie. Dit is nadat ŉ kragopwekkingseenheid by die Majuba-, Tutuka-, Hendrina- en Duvha-kragstasie kortsluitings ondervind het. Koppeling is by ŉ verdere drie eenhede by die Matla-, Kendal- en Tutuka-kragstasie vertraag. Luidens Eskom se verklaring Woensdag het nóg twee eenhede by die Tutuka-kragsentrale intussen onklaar geraak. Onwettige kragverbindings in ‘n informele nedersetting. (Foto: Eskom/Twitter) “Die druk op die netwerk word vererger deur langtermyn onderbrekings by die Camden-kragstasie, sowel as nie-kommersiële eenhede by die Kusile- en Medupi-kragsentrale wat nie beskikbaar is vir gebruik nie,” lui die verklaring. Eskom sê sy spanne werk onverpoos om die probleem reg te stel, maar dat die stelsel waarskynlik nog vir die res van die week onder druk sal wees. “Daarom vra ons dat verbruikers krag spaarsamig sal gebruik.” Intussen het Eskom bekendgemaak dat hy voortaan kragvermindering in dele van Gauteng en KwaZulu-Natal gaan toepas, waar besonders baie onwettige kragverbindings voorkom. Monde Bala, groephoof van Eskom, het verduidelik dat kragvermindering in spesifieke gebiede toegepas word waar onwettige verbindings besonders baie druk op die stelsel plaas en infrastruktuur kan beskadig. Kragvermindering word tydens spitstye toegepas, wanneer druk op die stelsel veral hoog is.